Nigdje prometni režim baziran na sustavu jednosmjernih ulica nije izazvao toliko prijepora kao u splitskom kotaru Bačvice. Jedni ga naveliko hvale, drugi teško kude.



Ali u jednom se svi domaći slažu, kakav god da je kvart, a medalja je to s dva lica, najlipši im je od svih u Gradu pod Marjanom. Kada domaći to potvrde, jasno je zašto ovaj kotar uz Meje drži epitet elitne gradske zone, s cijenom kvadrata i do 3,5 tisuće eura.



- Godinama se na Zenti i Baćama noću nije moglo živit od buke iz kafića i klubova. To je bilo strašno. Smeta mi nečistoća na ulicama, fali kanti za smeće, izmeta od pasa ima na svakom koraku. Smeta nam i crni dim iz bolničke kotlovnice jer šporkava robu na sušilu.



Opet, s druge strane, ima zelenila, more je isprid nosa, do grada si za pet minuta, sve je puno dućana… – kaže kemijska inženjerka Nataša Jerković koja je na Zenti, a one također spadaju pod Baće, odrasla.

Urbane vile

Ovo je kvart u kojem živi puno ljudi koji svoje balkone i prozore guštaju ukrašavati cvijećem. Čak ih je i više nego onih koji bi mogli isto tako oplemeniti i svoje vrtove, okućnice. Kvart ima obilje zelenila, visokih stabala, parkića i šumica. A tek zidića na kojima čovjek može posjesti i guštati u hladovini! I dignuti pogled na prekrasne kuće, među kojima ima dosta primjeraka vrlo zanimljive arhitekture.



- Konture kvarta Bačvice su se definirale međuratnim regulacijskim planovima, posebice zeleni potez Šetališta Bačvice koji formira "zelenu os" kvarta. Završava ona u uvali, i definira identitet područja.



Drugi važan reper je plažni objekt iz 30-ih, rekonstruiran 90-ih, nastao dijelom na osnovi arhitektonskog natječaja. On i danas daje identitet – kaže arhitekt Neno Kezić, red. prof. na splitskom studiju arhitekture.



Stručno pojašnjava i iznimnu arhitektonsku dopadljivost, tvrdeći kako je najveći dio gradnje realiziran neposredno prije i poslije Drugoga svjetskog rata. Bazirana je ona na prevladavajućim "urbanim vilama" s prostranim vrtovima u zelenilu, te urbanim blokovima nalik onom na Trgu Mihovila Pavlinovića.



Tijekom 50-ih se realiziraju zgrade arhitekata Fabrisa i Vesanovića u Bijankinijevoj ulici, te niz interpolacija koje skladno nastavljaju započetu ideju kvarta.



- Ali je i kvalitativno nadopunjuju. Ozračje zelenila je ostvareno javnim potezima zelenila kroz Šetalište Bačvice, te zelenilom privatnih vrtova kuća. A sklad daju i proporcije objekata, koji visinom, međusobnom udaljenošću i izgrađenošću pridonose ugodnom dojmu kvarta. Kao rezultat svega toga javlja se i cijena metra četvornoga stambenog prostora, među najvišima u gradu - veli Kezić.

Mogući prosvjedi

Bačvice imaju mnoštvo vizura koje rado ulaze u kadar fotoaparata. Počevši od pogleda s Katalinićeva briga na popularnu plažu, do prelijepih fasada starih kuća, sa zelenilom oivičenih ulaza.



Šetnja će vas dovesti do obnovljenog hotela "Park", a onda preko niza urbanih vila skrivenih iza uličnih visokih zidova, i tajnih vrtova iznad razine ceste, do Zente i njezine lučice. Bačvice idu sve do potoka na Trsteniku, gdje njegov vječno puni lungo mare prelazi u susjedni jugoistočni gradski kotar.



Što mu nedostaje? Klupa za odmaranje, kanti za smeće, boljih higijenskih navika domaćih i pridošlica koji za sobom ne skupljaju izmet ljubimaca. Komunalnih redara koji u Splitu po ovom pitanju opstaju tek kao urbana legenda.



Svakako fali i rasvjete na plažama, nadasve ulične čistoće, posebice po lokalitetu Toć, i rada gradskih službi koji bi mogli riješiti problem razlokanog asfalta. Netko bi se trebao pozabaviti i fasadama koje, primjerice, u zgradama oko hotela "Park" postaju teška šaka u oko.



- Bačvice zamišljamo kao kotar prijatelj djece, omladine i sporta. I zato se jako borimo za svaki sportski teren. Puno nam nedostaju. Dva terena pokraj škole su nažalost u koncesiji do 2021. godine, što je sramotno.



Kotar je na Toću od gradskih novaca financirao dječje igralište i teretanu na otvorenom. A intenzivno pregovaramo s koncesionarom sportskih terena na Baterijama da nam prepusti dotrajale, izlokane terene za košarku i nogomet.



Želimo ih urediti i otvoriti za mladost s Baća. Nema smisla da popadaju. Ako se ne dogovorimo, opet ćemo krenuti u prosvjede – kaže predsjednik GK Bačvice Tomislav Zaninović.

